KOMISIJOS REGLAMENTAS (EB) Nr. 738/2005
2005 m. gegužės 13 d.
iš dalies keičiantis Reglamentą (EB) Nr. 1040/2002, nustatantį išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo, ir panaikinantis Reglamentą (EB) Nr. 2051/97
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos nuo augalams ir augaliniams produktams kenksmingų organizmų įvežimo į Bendriją ir dėl jų išplitimo joje priemonių (1), ypač į jos 23 straipsnio 5 dalies penktą pastraipą,
kadangi:
(1)
Komisijos reglamentas Nr. 1040/2002 (2) taikytinas išlaidoms, tiesiogiai susijusioms su būtinomis priemonėmis, kurių buvo imtasi arba kurios yra planuojamos kovai su kenksmingais iš trečiųjų šalių arba iš kitų Bendrijos vietovių įvežtais organizmais, siekiant juos sunaikinti arba, jei tai neįmanoma, neleisti jiems plisti.
(2)
Vadovaujantis to reglamento 4 straipsnio 3 dalimi, finansinė parama nėra teikiama, jei bendra metinė reikalavimus atitinkančių išlaidų suma yra mažesnė negu 50 000 eurų.
(3)
Patirtis parodė, kad valstybių narių pateikiamos paraiškos atitinka daugelį Reglamente (EB) Nr. 1040/2002 keliamų reikalavimų, išskyrus reikalavimą dėl minimalios metinės reikalavimus atitinkančių išlaidų sumos. Iš tiesų, tam tikrais atvejais, ypač tose valstybėse narėse, kuriose žemės ūkiui naudojama tik nedidelė šalies teritorija, ir todėl išlaidos kenksmingų organizmų protrūkių kontrolei yra mažesnės, metinė reikalavimus atitinkančių išlaidų suma buvo mažesnė negu 50 000 eurų.
(4)
Taigi finansinė parama turėtų būti teikiama ir tais atvejais, kai metinė reikalavimus atitinkančių išlaidų suma yra žymiai mažesnė negu 50 000 eurų.
(5)
Todėl reikėtų atitinkamai iš dalies pakeisti Reglamentą (EB) Nr. 1040/2002.
(6)
Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1040/2002 4 straipsnio 3 dalies trečias sakinys pakeičiamas taip:
„Bendrijos finansinė parama nėra teikiama, kai bendra metinė reikalavimus atitinkančių išlaidų suma, apibrėžta 4 straipsnio 1 dalyje, yra mažesnė negu 25 000 eurų.“
2 straipsnis
Šis reglamentas įsigalioja trečią dieną po jo paskelbimo Europos Sajungos oficialiajame leidinyje.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 13 d.